Daar is meer krag in die samelewing as in partypolitiek - Solidariteit WêreldSolidariteit Wêreld
Tuis › Nuuskantoor › Daar is meer krag in die samelewing as in partypolitiek
Daar is meer krag in die samelewing as in partypolitiek
Dr. Dirk Hermann, bestuurshoof van die Solidariteit Beweging, het vanoggend weer genoem dat hy gereeld navrae van die publiek kry oor die beweging se moontlike toetrede tot partypolitiek.
Dr. Hermann sê dat hoewel daar meriete in is om in die politieke sfeer in te beweeg, die Solidariteit Beweging nie tot partypolitiek gaan toetree nie.
“Ons spits ons toe op die burgerlike samelewing waar ons instellings tot stand bring waardeur ons ruimte skep vir mense om vry, veilig en voorspoedig te leef.”
Dr. Hermann het ook verduidelik hoe die Solidariteit Beweging kies om sy hulpbronne aan te wend:
Die bou van ʼn Afrikaanse universiteit (Akademia), asook die bedryf van die hoogaangeskrewe beroepsopleidingsentrum, Sol-Tech, waar studente wêreldklas-opleiding ontvang.
Deur die Solidariteit-vakbond maak ons seker dat mense goeie werk het en dit behou.
Deur Helpende Hand lewer ons diens aan die gemeenskap met die doel om mense uit armoede te lei en te voorkom dat mense in armoede verval. Ons verleen ook steun aan Afrikaanse skole.
Ons het die grootste Afrikaanse aanlyn nuuswebwerf, Maroela Media, gevestig.
Deur AfriForum beskerm ons gemeenskappe se burgerregte deur onder meer te fokus op taal- en kultuurregte, veiligheid in landelike en stedelike gebiede deur die buurtwagstelsel en AfriForum gaan in op diensleweringsgebreke en vul ook deesdae leemtes aan in die vervolgingstelsel.
Volgens dr. Hermann is dit elke Suid-Afrikaanse burger se plig om aan verkiesings deel te neem en daarom moedig die Solidariteit Beweging mense steeds aan om vir die party te stem waarmee hulle hulself die meeste kan vereenselwig. Hy meen ook dat politieke druk ook nodig is om ruimte vir organisasies soos die Solidariteit Beweging te skep.
Dr. Hermann beklemtoon ook dat die Solidariteit Beweging graag met ander organisasies en politieke partye saamwerk om uitkomste te bewerkstellig wat tot voordeel van die Solidariteit Beweging se lede en hul gemeenskappe sal strek.
“Deur slim samewerking bou ons almal aan ʼn volhoubare toekoms waarin ons en ons kinders vry, veilig en voorspoedig kan leef.”
Hy het afgesluit deur Solidariteit se lede en ondersteuners te bedank vir hul steun aan die onderskeie instellings van die Solidariteit Beweging.